Offentliggørelse af enhedsdokument med ændringer efter godkendelse af en ændring af mindre omfang i overensstemmelse med artikel 53, stk. 2, andet afsnit, i forordning (EU) nr. 1151/2012

(2021/C 82/13)

Europa-Kommissionen har godkendt denne ændring af mindre omfang i overensstemmelse med artikel 6, stk. 2, tredje afsnit, i Kommissionens delegerede forordning (EU) nr. 664/2014 (1).

Ansøgningen om godkendelse af denne ændring af mindre omfang findes i Kommissionens eAmbrosia-database.

ENHEDSDOKUMENT

»Queso Tetilla«/»Queixo Tetilla«

EU-nr.: PDO-ES-0088-AM02 — 16.9.2020

BOB (X) BGB ( )

1. Betegnelse

»Queso Tetilla«/»Queixo Tetilla«

2. Medlemsstat eller tredjeland

Spanien

3. Beskrivelse af landbrugsproduktet eller fødevaren

3.1. Produkttype

Kategori 1.3. Oste

3.2. Beskrivelse af produktet med betegnelsen i punkt 1

Ost fremstillet af mælk fra køer af racerne Rubia Gallega, Frisona eller Bruna Alpina eller krydsninger heraf ved hjælp af en proces, der omfatter koagulering, skæring, dræning og (eventuelt) skylning af ostemassen, formning, presning, saltning og modning, og med følgende egenskaber:

Fysiske egenskaber

— Form: kegleformet, konkav/konveks.

— Vægt: 0,5 kg til 1,5 kg.

— Dimensioner: højden er større end bundens radius og mindre end diameteren. Maksimum: 150 mm (bundens højde og diameter). Minimum: 90 mm (bundens højde og diameter). En tolerancemargen på 10 % er tilladt for bundens maksimale dimensioner for oste, der vejer mere end 1 kg.

Organoleptiske egenskaber

— Skorpe: mærkbar, tynd og elastisk, under 3 mm tyk, strågul, naturlig og uden skimmel. Osten kan sælges med et gennemsigtigt, farveløst skimmelhindrende stof.

— Ostemasse: ensartet, blød, cremet og uden huller eller med nogle få mindre, regelmæssigt fordelte huller, elfenbensgul.

— Duft: mild og let syrlig, som minder om den mælk, den er lavet af.

— Smag og lugt: mælkeagtig, smøragtig, let syrlig og let saltet.

Fysisk-kemiske egenskaber

— Indholdet af fedt i tørstoffet: mindst 45 %.

— Tørstofindhold: mindst 45 %.

— pH: fra 5,0 til 5,5.

— Vandindhold udtrykt som en procentdel af det fedtfrie stof (målt 8-15 dage efter fremstillingen): fra 66 % til 72 %.

»Queso Tetilla« er en traditionel ikkegeografisk betegnelse, der henviser til ostens unikke form, som et kvindebryst, med de fysiske kendetegn, der er beskrevet under dette punkt.

3.3. Foder (kun for animalske produkter) og råvarer (kun for forarbejdede produkter)

a) Foder: græsarealer og foderafgrøder i produktionsområdet er en vigtig del af køernes foder. Omfattende græsarealer (enge og græsarealer med buske), hvor dyrene græsser frit, når forholdene tillader det, spiller også en vigtig rolle. Koncentreret foder af vegetabilsk oprindelse bruges som tilskud til at dække køernes energibehov. De råvarer, som osten fremstilles af, stammer så vidt muligt fra det afgrænsede geografiske område.

b) Råvarer: »Queso Tetilla« fremstilles af komælk, animalsk osteløbe eller andre koagulerende enzymer, der er udtrykkeligt tilladt til fremstilling af osten, mælkesyrebakterier: Lactococcus lactis subsp. lactis, Lactococcus lactis subsp. cremoris og lignende stoffer, der ikke ændrer den beskyttede osts egenskaber, og som udtrykkeligt er tilladt til fremstilling af den ost, der er omfattet af denne beskyttede oprindelsesbetegnelse, salt og evt. calciumchlorid. Der gives tilladelser af den kompetente myndighed på anmodning fra den ansøgende sammenslutning. Den kompetente myndighed kan tillade anvendelsen af nye koagulerende enzymer og mælkesyrebakterier efter at have kontrolleret, at den deraf fremstillede ost har de særlige egenskaber, som definerer »Queso Tetilla«. Osten fremstilles af naturlig sødmælk fra køerne af racerne Rubia Gallega, Frisona eller Bruna Alpina eller krydsninger heraf på bedrifter i det afgrænsede geografiske område. Mælken må hverken indeholde kolostrum eller konserveringsmidler. Der må ikke anvendes procedurer til standardisering af mælken eller processer, der ændrer dens oprindelige sammensætning. Den må ikke blandes med mælk, der ikke stammer fra registrerede bedrifter, eller mælk fra andre racer end dem, der er angivet i varespecifikationen.

3.4. Specifikke etaper af produktionen, som skal finde sted i det afgrænsede geografiske område

Produktionen af mælken, den indledende behandling heraf og produktionen og modningen af osten skal finde stede i det geografiske område som defineret i punkt 4. Alle produktionsetaper skal derfor finde sted i det afgrænsede geografiske område.

3.5. Særlige regler vedrørende udskæring, rivning eller emballering osv. for det produkt, som betegnelsen henviser til

»Queso Tetilla« må kun sælges, hvis skorpens yderside udviser de naturlige kendetegn, der opnås under modningen.

Skorpen giver osten et naturligt beskyttende lag. Osten sælges derfor uden kunstig emballage. »Queso Tetilla« kan dog emballeres, hvis emballagen ikke har indflydelse på de fysiske, organoleptiske eller fysisk-kemiske egenskaber, der er beskrevet i punkt 3.2. Tilsynsorganet bekræfter ved kontrol, at det er tilfældet, og giver efterfølgende tilladelse til emballagen.

Osten kan desuden være dækket af et gennemsigtigt, farveløst skimmelhindrende stof.

Osteproducenterne afsender »Queso Tetilla« i hel form. Oste med en vægt på over 0,7 kg kan også markedsføres på salgssteder med selvbetjening skåret midt over, i hvilket tilfælde ostene skal være forsynet med to sekundære etiketter, en på hver side af produktet, og to sæt af alle de andre elementer, der garanterer produktets ægthed, således at begge halvdele, efter udskæring, bevarer de særlige kendetegn, der identificerer dem.

Hvis ostene skal sælges halve, skal de, eftersom de halverede ostes ene flade mister det naturlige beskyttende lag, som skorpen udgør, udskæres på salgsstedet, og de halve oste skal dækkes af gennemsigtigt husholdningsfilm.

Udskæring på salgsstedet sikrer, at produktet udstilles med henblik på salg i den kunstige emballage (filmen) i så kort tid som muligt, og produktets kvalitet derfor ikke påvirkes.

Osten må kun skæres midt over, eftersom denne udskæring bevarer ostens unikke form, som et kvindebryst, som genkendes af forbrugeren.

Uanset vægten må »Queso Tetilla« dog udskæres i portioner af en hvilken som helst størrelse på salgssteder, forudsat at udskæringen finder sted foran forbrugeren på salgstidspunktet.

3.6. Særlige regler for mærkning af det produkt, som betegnelsen henviser til

Ost med den beskyttede oprindelsesbetegnelse »Queso Tetilla« er forsynet med betegnelsens specifikke etiket (sekundær etiket), der garanterer produktets ægthed. Den enkelte osts sekundære etiket er påført et unikt alfanumerisk serienummer og logoet for den beskyttelse oprindelsesbetegnelse »Queso Tetilla«, som er vist nedenfor:

Derudover er de enkelte producenters kommercielle etiket på et fremtrædende sted forsynet med ordene »Denominación de Origen Protegida« (beskyttet oprindelsesbetegnelse) og »Queso Tetilla« eller »Queixo Tetilla« samt EU-symbolet for beskyttede oprindelsesbetegnelser.

For at sikre produktets ægthed og sikre sporbarhed anbringes de sekundære etiketter og de kommercielle etiketter, som henviser til den beskyttede oprindelsesbetegnelse »Queso Tetilla«, på produktet i producentens lokaler og på en sådan måde, at genbrug heraf forhindres.

Som det fremgår af punkt 3.5 er oste, der skal markedsføres i halve dele, forsynet med to sekundære etiketter, en på hver side af produktet, og to sæt af alle de andre elementer, der garanterer produktets ægthed, således at begge halvdele, efter udskæring, bevarer de særlige kendetegn, der identificerer dem.

4. Kort angivelse af det geografiske områdes afgrænsning

Den mælk og den ost, der er omfattet af den beskyttede oprindelsesbetegnelse »Queso Tetilla«, produceres i hele den selvstyrende region Galicien.

5. Tilknytning til det geografiske område

Det geografiske områdes egenart

Galicien er kendetegnet ved lave bjergområder og et omfattende flodsystem. Disse bjerge og atlanterhavsklimaet (som er præget af rigelige mængder nedbør) fremmer udviklingen af græsarealer (både naturlige og dyrkede) og et højt udbytte af foder og andre afgrøder. Den høje produktivitet, der opnås i området, tillader intenst husdyrbrug og dermed en stor sektor for mejeriprodukter.

Den menneskelige faktor bør også fremhæves, både i mælkeproduktionen, som er baseret på familiebedrifter, der stadig bruger traditionelle metoder, og i osteproduktionen, hvor der bruges traditionelle metoder, som dog tilpasses til de teknologiske fremskridt og de lovbestemte krav til hygiejne og fødevaresikkerhed.

Produktets egenart

Af den brede vifte af produkter, der repræsenterer galicisk gastronomi, er »Queso Tetilla« det produkt, der i størst grad forbindes med regionen.

Det er en blød ost, hvis primære organoleptiske egenskaber er dens cremede konsistens, dens milde, mælkeagtige duft, dens milde, let syrlige og let saltede smag og dens mælkeagtige, smøragtige aroma. Disse egenskaber minder tilsammen om den mælk, som osten fremstilles af. Osten er let opløselig og let fordøjelig.

Endelig er et af ostens særlige kendetegn dens unikke form, som et kvindebryst, som har givet osten dens navn, og som gør det muligt for forbrugeren visuelt at skelne »Queso Tetilla« fra andre oste.

Sammenhængen mellem det geografiske område og produktets egenskaber

Det geografiske miljø er ideelt til dyrkning af omfattende græsarealer af høj kvalitet. Brugen heraf er blevet intensiveret i de seneste to årtier. De store mængder af dette foder i det galiciske malkekvægs foder og de plantearter, der er en del af dette foder (med en stor procentdel bælgfrugter), påvirker sammensætningen af mælken og den modnede osts organoleptiske og næringsmæssige egenskaber, navnlig dens cremede konsistens og ostens og skorpens farve.

Mælken produceres desuden på familiebedrifter med anvendelse af traditionelle avlsmetoder. Bedrifternes kendetegn gør den mælk, som de producerer, ideel til fremstillingen af osten.

Den traditionelle produktionsmetode, hvor regionens producenters knowhow og lange erfaring med fremstillingen af denne ost spiller en afgørende rolle, og som indebærer en kort modningsperiode, giver osten dens karakteristiske cremede konsistens og milde smag.

Endelig genkendes ostens unikke form, som et kvindebryst, som osten får under formningen og presningen, umiddelbart af forbrugeren, som direkte forbinder den med dens oprindelse i Galicien, hvor denne unikke ost har været fremstillet siden før de første skriftlige henvisninger til den i det 18. århundrede. Fra det 19. århundrede bliver skriftlige henvisninger til osten mere almindelige, både i almindelige tekster og i mere specifikke videnskabelige og tekniske værker og i tekster om gastronomi. Henvisningen i O'Shea's Guide to Spain and Portugal, som blev udgivet i London i 1889, er særlig bemærkelsesværdig i lyset af dens internationale karakter. Heri anbefales rejsende på det kraftigste at smage den »unikke galiciske ost »queso de teta«, som er et produkt, der er typisk for galicisk gastronomi«.

Henvisning til offentliggørelsen af varespecifikationen

(Artikel 6, stk. 1, andet afsnit, i denne forordning)

https://mediorural.xunta.gal/sites/default/files/produtos/en-tramitacion/QuesoTetillaPliego-condiciones-febrero_2020_final.pdf

(1) EUT L 179 af 19.6.2014, s. 17.